text: Sønderjyske er tilfredse med europæisk lodtrækning
  20 juni 2016 kl. 14.27
  Mandag blev norske Strømsgodset IF trukket ud som Sønderjyskes første modstander i Europa League.
  De berømte lodtrækningskugler blev blandet mandag i Schweiz. Op af bowlen kom numrene, der matchede Sønderjyske og norske Strømsgodset IF i Europa League.
  Det kan blive to fifty-fifty-kampe, og vi har gode muligheder for at forberede os.
  I Haderslev kender de ikke det norske hold særligt godt, men er tilfredse med lodtrækningen.
  - Det er en fin lodtrækning. Vi skal ikke rejse så langt, og vi har mulighed for at komme op og se dem spille. De går nemlig i gang før den danske Superliga. Samtidigt er det er spillestil, som vi kender, siger assistenttræner Peter Enevoldsen til TV SYD.
  Han glæder sig over at spillerstammen i superligaklubben i Haderslev er intakt, men ved også, at der kan ske meget inden transfervinduet lukker i august.
  Spillerne fulgte lodtrækningen på mobil.
  - Det er rigtigt sjovt at prøve at være med i de europæiske lodtrækninger. Så jeg håber, at der kommer mange flere, fortæller angriber Tommy Bechmann til TV SYD.
  Sønderjyskes sølvvindere træder ind i anden runde. Første kamp spilles i Haderslev den 14. juli. Returkampen spilles 21. juli i Norge.
  - Det kan blive to fifty-fifty-kampe, og vi har gode muligheder for at forberede os, slutter Tommy Bechmann.
  Vi trak Strømgodset fra Norge i @EuropaLeague 2 kval. runde. Vi starter på hjemmebane. Datoer og spilletider følger. pic.twitter.com/niQPBgL9NJ
  
  